Consilierul general Roxana Wring a anunţat, joi seară, că a câştigat procesul cu viceprimarul Aurelian Bădulescu care a jignit-o. Instanţa a stabilit că viceprimarul i-a încălcat drepturile privind onoarea, demnitatea şi imaginea şi ar trebui să achite 5.000 de lei daune morale.

„Am câştigat procesul cu Aurelian Bădulescu, viceprimarul PSD al Capitalei! Anul trecut, după injurii repetate la adresa mea şi mai ales după minciuni pe care le-a spus despre mine, l-am dat în judecată pe Aurelian Bădulescu. Instanţa a decis că, prin declaraţiile sale, viceprimarul PSD al Capitalei mi-a încălcat drepturile privind onoarea, demnitatea şi imaginea”, a anunţat, joi seară, pe pagina de Facebook, consilierul general Roxana Wring.

Sentinţa pronunţată de Judecătoria Sectorului 4 mai prevede că Aurelian Bădulescu trebuie să achite consilierului USR daune morale în vaoare de 5.000 de lei.

”Am de gând să-i donez imediat ce îi voi primi. Scriu aceste rânduri ca să vă încurajez pe toţi cei care aţi fost sau sunteţi supuşi injuriilor şi denigrărilor în spaţiul public. Apăraţi-vă drepturile în instanţă!”, a mai scris Wring pe Facebook.

Decizia poate fi atacată cu apel în termen de 30 de zile de la comunicare.

În iunie 2018, în şedinţa Consiliului General al Municipiului Bucureşti, viceprimarul aurelian Bădulescu s-a ridicat şi a început să strige la consilierii USR care au votat împotriva unui proiect, numindu-i de mai multe ori „javre”, „fraieri”, „bulangii” şi „animale”.

„Bulangii, javre ce sunteţi! Nişte animale!”, le-a spus Bădulescu consilierilor USR.

Întrebat de jurnalişti de ce a avut această reacţie şi de ce foloseşte un astfel de limbaj la adresa consilierilor din opoziţie în fiecare şedinţă de consiliu, viceprimarul a declarat că îşi asumă cuvintele pe care le-a spus.

„Asta este reacţia mea, îmi menţin punctul de vedere şi merită. Eu îmi asum ce fac. O dată la patru ani, cetăţenii municipiului Bucureşti pot să mă mai trimită sau nu încă o dată. Dar raportat la ieşirea mea de acum, este una întemeiată, având în vedere ceea ce a fost ca proiect pe ordinea de zi. Adică se discuta despre aducerea unei instituţii de învăţământ de nivel academic în Sectorul 4 pentru că nu mai au unde să înveţe. Vi se pare că nu merită acest limbaj din partea mea?”, a declarat viceprimarul Aurelian Bădulescu.

Ulterior, preşedintele USR Bucureşti şi consilier general Roxana Wring a declarat că limbajul viceprimarului este plin de insulte, dar este şi foarte agresiv, temându-se ca de la violenţa verbală să se tracă la violenţa fizică împotriva consilierilor generali USR.

„Derapajele viceprimarului Aurelian Bădulescu sunt foarte grave pentru că, dincolo de insulte, acest limbaj este deopotrivă extrem de agresiv. Temerea mea este că mai avem doar puţin până când se va trece de la violenţa verbală la violenţă fizică împotriva consilierilor USR. În aceste condiţii, Gabriela Firea este obligată să ia atitudine. Este, în fond, şefa politică a lui Aurelian Bădulescu şi, dacă nu îi retrage sprijinul politic, înseamnă că ea însăşi girează şi consimte la acest limbaj ofensator şi agresiv. Mai mult, înseamnă că Gabriela Firea însăşi îl încurajează de fapt pe Aurelian Bădulescu să ni se adreseze în aceşti termeni, în speranţa că ne va intimida şi ne va face mai puţin vocali în şedinţele de consiliu. Nesimţirea nu e faptă penală. Dar asta nu înseamnă că nu trebuie sancţionată”, a declarat Roxana Wring.

Sursa: News.ro